**TEMAundervisning 2020:**

En lektion til hver aften. I første lektion (Guds verden) er hovedfokus på os som fællesskab, mens det i den anden lektion (Guds værdier) er på os, som enkeltpersoner. Men selvfølgelig hører båre fællesskab og enkeltansvar med i begge lektioner.

De anførte skriftsteder er til inspiration – find gerne selv flere relevante. Henvisningerne til dias er til den medfølgende powerpoint-præsentation. Du kan eventuelt bruge et eller flere af dem i din præsentation, hvis du synes, de kan passe ind for dig. Se alt materiale på <https://indremission.dk/ressourcer/undervisning/temaundervisning/>

**Lektion 1: GUDs verden Dias 1: Titel til lektion 1 Dias 17 (alle gode gaver) kan bruges flere steder**

1. **Verden er Guds gave** – den er skabt og ejet af Gud og han giver os den som levested. Den er en vidunderlig gave – og en vidunderlig forvalter-opgave: Vi skal dyrke og pleje den, og dens goder skal vi dele med hinanden [ 1 Mos 1-3; 3 Mos 19,9-10; 5 Mos 16,13-15; Matt 25,14-30; ] **Dias 2: inden syndefaldet**. Selv om verden er forfærdelig præget af syndefaldet, er det stadig rigtig meget godt tilbage. Vi kristne ved, at en dag gør Gud verden helt ny og vidunderlig [ApG 3,21; Åb 21-22] – alt sammen gjort muligt ved at Jesus kom og ofrede sig selv! [ Joh 3,16; Åb 5,9-14 ]. Det gode i denne verden er en forsmag på dette. Det onde i denne verden er Gud ske lov kun midlertidigt. **Dias 3 – 4: Alt var godt, det er det ikke længere – men det bliver det igen.**
2. **Gave til glæde.** **Dias 5: glædes-gave og gartnergave.** Fokus på alt det gode, Gud ganske gratis giver os gennem livet, naturen osv… Glæde og taknemmelighed [ Sl 103,5; Sl 145,16; Matt 5,45; 1 Tim 4,4; 6,17 ]. At se glimt af Guds godhed og kreativitet og storhed i skaberværket …. At kunne glædes over det, vi har i stedet for hele tiden at begære mere og mere …[1 Tim 6,6-10]
3. **Gartner-opgave.** **Dias 5: glædes-gave og gartnergave.** Gud satte os som gartnere i denne verdens have [ 1 Mos 2,15 ]. Vi må bruge dette til at skaffe os mad og andre fornødenheder. Og efter Guds anvisning altid huske at dele vores udbytte (som jo er Guds gratis gave) med dem, der ikke er så godt stillet, som vi selv er lige for tiden [2 Kor 9,10-15]. Med til denne opgave hører også, at vi ikke falder for fristelsen til at bruge vores magt til at overse eller undertrykke de svage grupper, så de ikke får deres retfærdige del af goderne [5 Mos 27,19; Jer 22,3; Zak 7,9-10] **Dias 6: profeternes dom over uretfærdigheden.**

**Konkrete ting, som man kan vælge én eller flere af og udfolde:** *(mange flere kunne nævnes – find eventuelt selv flere)*

1. Verden er Guds – vi skal ”gartne” den som forvaltere, ikke som ejere. Vi må altid spørge Gud, hvordan han vil, vi skal gøre [ Matt 22,37-39]. Spørgsmål som overforbrug, forurening, rovdrift, klimaødelæggelse, **Dias 9: Klima-alarm** osv hører ganske naturligt hjemme her [Interessant er Guds tanke om at også jorden skal have hvile: 3 Mos 25,5]. Hvad svarer Gud mon os i Danmark i dag, hvis vi spørger: ”Hvordan synes du, vi som samfund og som kirke forvalter dit skaberværk?”.
2. Verden er givet til os alle – ikke bare til de 20% af verdens befolkning, der råder over 80% procent af verdens ressourcer **Dias 7-8: to måder at illustrere 20-80% på**. Bibelen taler om at alle skal mættes, at der skal være lighed ved at de ”rige” gir til de ”fattige” osv…[ ApG 2,42-47; 2 Kor 8,13; Interessant er også Guds tanke med Jubelåret: 3 Mos 25,10-12] Hvordan forvalter vi som kristne menigheder dette i Danmark i 2020? Skal vi alene tænke på de ”fattige” i vort land – eller i hele verden? Og har vi et særligt kald til at hjælpe fattige kristne i andre dele af verden? [ 1 Kor 12,26; 2 Kor 8,7-15;] **Dias 10: Citat fra et Lausanne-dokument.**
3. Hvordan får vi fortalt om Skaberen og hans Søn, så mennesker i Danmark i dag kan høre det? [ Matt 5,13-16, Luk 16,9; ApG 2,42-47; ApG 14,17 ] I et samfund, hvor ord efterhånden sjældent har den store vægt i sig selv, mens et autentisk liv har meget større gennemslagskraft, kan vi måske med fordel knytte til ved et arbejde for miljø, retfærdig fordeling af verdens goder, kamp mod overforbrug osv… og fortælle de endnu-ikke-kristne, der også kæmper på disse områder, hvorfor vi er engageret i dette arbejde?

**Lektion 2: GUDs værdier Dias 11: Titeldias til 2. lektion**

**Dias 13: ”Kærlighed, glæde, giver-glæde” - kan bruges flere steder undervejs**

**Dias 17 (alle gode gaver) kan bruges flere steder**

1. **Gud er alt godts skaber.** Alt, hvad jeg har og kan glædes over, skyldes dybest set Ham. Jeg må takke og prise ham og se hans kærlighed i det alt sammen! Jeg har ikke noget, jeg selv har gjort mig fortjent til eller har ret til. Alt er nåde-gaver: gratis gaver [ ApG 14,17; Rom 6,23; Jak 1,17 ]. Det gælder både frelses-gaverne og livs-gaverne. Jeg må spørge ham: ”Hvordan vil du, at jeg skal forvalte alt dette, der jo dybest set er dit og ikke mit?”
2. **Det gode kan blive det bedstes værste fjende.** Selv om mad og forbrugsgoder er Guds gode gaver til os, kan de desværre misbruges af Guds og vores fjende: Satan. Jesus (og resten af bibelen) advarer os gang på gang om, at vort åndelige liv er i fare, hvis vores hjerte får fokus på de materielle ting i livet. Når Jesus taler om, at vi er i højrisiko-gruppe, hvis vi er rige, er det ikke kun fordi vi kunne fristes til at beholde det hele for os selv og svigte Guds bud om at dele med andre. Det er også fordi det materielle simpelthen kan blive vores afgud, så vi reelt falder fra troen på den levende Gud [ Matt 6,24; Mark 10,23-27; Luk 12,13-21; Luk 16,8-13 ] **Dias 14-15: fristelsen**.
3. **Det gode kan gøre godt.** Vi får alle Guds gratis gaver, både for at vi selv kan leve og glædes i det og for at vi kan få del i Guds giver-glæde: glæden over at kunne hjælpe og glæde andre ved at dele ud af det, Gud har betroet mig. En virkelig festlig fest i Guds øjne er en fest, hvor vi giver mulighed for glæde til nogle, der ikke ellers har så let ved det [ Matt 10,8; Luk 14,13; 2 Kor 9,10-15 **Dias 12: Matt 10,8 i illustration**].

**Konkrete ting, som man kan vælge én eller flere af og udfolde:** *(mange flere kunne nævnes – find eventuelt selv flere)*

1. **Fri os fra det onde** – lærte Jesus os at bede i fadervor (eller ”Den Onde”, som det lige så godt kan oversættes). Hvad gør vi som enkeltpersoner og som menighed for at det ikke skal lykkes Satan at få os bort fra troen og den evige frelse ved at vort hjerte hænger for meget ved de materielle ting med alle deres glæder og tryghed og nydelser? [ Matt 6,13; 1 Tim 6,9-10 ] **Dias 14-15: fristelsen og dias 16: hvilke fristelser?**
2. **Giver-glæde**. Hvordan kan vi som enkeltpersoner og som menighed forøge giverglæden? Hvad giver hver af jer særlig stor glæde ved at kunne hjælpe? Kan vi opmuntre hinanden og gøre glæden ved at give tydelig, så det ikke bare opleves som et surt krav? [ 2 Kor 9,6-15 ]
3. **Frigjort forbruger**. Som alle andre mennesker er vi forbrugere. Vi i Danmark lever i et af de samfund i verden, hvor hver enkelt forbruger absolut mest. Vi kristne er frigjort fra tanken om, at al vores lykke afhænger af, hvor meget vi kan nå at forbruge i dette liv. Hvordan kommer det til udtryk i din hverdag? Kan vi møde de strømninger, der i dagens Danmark begynder at tale om at leve et mere enkelt liv, på en positiv måde og være lys og salt for dem, så de forhåbentlig møder Skaberen og frelseren gennem dette engagement? [Matt 5,13-16 ] **Dias 10: Citat fra et Lausanne-dokument.**